Tillykke med dit flotte vægttab. Det er en imponerende præstation. Lad mig lige slå faste: De reklamer, som du har set, er fup og fidus, hvor kendte misbruges, og i dette tilfælde altså også et kendt tv-program. Kosttilskud med ketonstoffer anvendes lovligt af topatleter, især inden for udholdenhedssport som landevejscykling. Jonas Vingegaards cykelhold har en producent af ketonstoftilskud som sponsor. Disse tilskud har til formål at fremme ketose hurtigere, hvilket kan forbedre både fysisk og mental præstationsevne samt fremskynde restitution. Ketose er en tilstand, hvor kroppen danner ketonstoffer ved at nedbryde fedt, når sukkerdepoterne er tomme. Dette sker naturligt under faste og er ansvarligt for mange af de sundhedsmæssige fordele. I dit tilfælde er målet med fasten at forbrænde kroppens eget fedt og derved tabe dig samt opnå mere energi og overskud. Hvis du tager ketonstoffer som tilskud, vil din krop ikke mere danne dem fra dit eget fedtvæv, hvilket kan mindske din vægttab. Jeg anbefaler klart, at du fortsætter med de 16 timers daglige faste uden ketonstoftilskud. For yderligere at øge effekten kan du udholdenhedstræne, såsom løb eller cykling, mod slutningen af fasteperioden. Så danner du endnu flere ketonstoffer fra fedtdepoterne.